№2- /15

 **СОТ БҰЙРЫҒЫ**

 ***салық берешегін өндіру туралы***

 30 қаңтар 2015 жылы Қызылорда қаласы

 Қызылорда қалалық сотының судьясы Төлеш Н.Ж. өндіріп алушы «Қазақстан Республикасы Қаржы министрлігі мемлекеттік кірістер комитетінің Қызылорда облысы бойынша Мемлекеттік кірістер департаментінің Қызылорда қаласы бойынша Мемлекеттік кірістер басқармасы» мемлекеттік мекемесінің борышкер Ерманова Гульмира Нуртаевнадан салық берешегін өндіруге сот бұйрығын шығаруды сұраған арызын қарап,

 **АНЫҚТАҒАНЫ:**

 Борышкер Г.Ерманова 22.01.2008 жылы «Қызылорда облысы бойынша Жылжымайтын мүлікті бағалау орталығы» РМК-да Қызылорда қаласы, И.Журба көшесі 35 «А» үй32 пәтер мекен жайы бойынша орналасқан жылжымайтын мүлік объектісіне меншік құқығын тіркеген.

 Осы жылжымайтын мүлікке салынатын мүлік салығы борышкер арқылы төленбеген.

 Осыған орай өндіріп алушы «Қазақстан Республикасы Қаржы министрлігі мемлекеттік кірістер комитетінің Қызылорда облысы бойынша Мемлекеттік кірістер департаментінің Қызылорда қаласы бойынша Мемлекеттік кірістер басқармасы» мемлекеттік мекемесі Г.Ермановадан салық берешегін өндіруге сот бұйрығын шығаруды сұраған арызбен сотқа жүгінген.

 ҚР Салық Кодекстің 14-бабына сәйкес салық төлеушінің міндеттеріне салық міндеттемелерін уақытылы және толық көлемде орындалуы кіреді.

 Осы Кодекстің 373-бабының 1-тармағының 3-тармақшасына сай бастапқы өтеусiз уақытша жер пайдалану құқығындағы салық салу объектiлерi бар жеке және заңды тұлғалар жер салығын төлеушiлер болып табылады. Кодекстің 403-бабының 1-тармағына, 405-бабына сәйкес салық салу объектiсi бар жеке тұлғалар жеке тұлғалардың мүлiк салығын төлеушiлер болып табылады. Жеке тұлғаларға меншік құқығымен тиесілі Қазақстан Республикасының аумағындағы тұрғын үй-жайлар, саяжай құрылыстары, гараждар және өзге де құрылыстар, ғимараттар, үй-жайлар және аяқталмаған құрылыс объектiлерi қоныстану, пайдалану кезiнен бастап оларға мүлік салығын салу объектісі болып табылады.

 Ал, аталған Кодекстің 409-бабының 7-тармағына, 391-бабының 3-тармағына сай меншік құқығында салық салу объектілері бар жеке тұлғалардың мүлік және жер салықтарын ағымдағы жылдың 1 қазанынан кешіктірмей төлеу қажет.

 «Қызылорда облысы бойынша Жылжымайтын мүлік орталығы» РМК- нің мәліметіне сәйкес Г.Ерманованың меншік құқығында салық салу объектісі - Қызылорда қаласы, И.Журба көшесі 35 «А»үй32 пәтер мекен-жайындағы жылжымайтын мүлік салық салу құны бойынша 3412255 теңгеге бағаланып, ҚР Салық Кодекстің 408-бабына сай аталған объектіге мүлік салығы белгіленген шкала бойынша салық есептелінеді.

Салық төлемгеріне 15.09.2014 жылы Салық органы есептеген салықтардың сомасы туралы №МКБ-АҚО-ЖТБ-12/9960089 санды хабарламасын қолма-қол арқылы табысталған.

 Хабарламаға сәйкес мүлік салығы 2130 теңге, жер салығы 47 теңге құрайды.

 Салық Кодекстің 608-бабының 2-тармағына сай салық заңнамасын бұзушылықты жою туралы хабарлама ұсынылған күннен кейінгі күннен бастап 30 жұмыс күн ішінде салық міндеттемесін орындау қажет, алайда борышкер аталған салықтарын осы күнге дейін бюджетке төлемей отыр.

 ҚР АІЖК-нің 140-бабының 5-тармағында сот бұйрығы егер азаматтардан және заңды тұлғалардан салықтар мен басқа да міндетті төлемдер бойынша берешегін өндіріп алу туралы талап мәлімделген болса, шығарылады деп көрсетілген.

ҚР Салық кодексiнің 610 бабының тәртібі бойынша өсiмпұл салық және бюджетке төленетiн басқа да мiндеттi төлемдердi төлеу мерзiмi күнiнен кейiнгi күннен бастап, мерзiмi өткен әрбiр күн үшiн, егер Қазақстан Республикасының заңнамалық актiлерiнде өзгеше белгiленбесе, Қазақстан Республикасының Ұлттық Банкi белгiлеген қайта қаржыландырудың ресми ставкасының 2,5 еселенген мөлшерiнде бюджетке төлеген күндi қоса алғанда, мерзiмi өткен әрбiр күн үшiн есепке жазылады.

Борышкер Г.Ерманованың қарызының 21.01.2015 жылына дейін өсімпұлы 95 теңгені құрайды.

 Сондықтан, өндіріп алушының мүлік салығы 2130 теңге, жер салығы 47 теңге және өсім өндіру туралы арызы негізді қанағаттандыруға жатады.

 ҚР АІЖК-нің 116-бабында төлеуден талап қоюшы босатылған істі қарауға байланысты шығындар мен мемлекеттік баж сот шығындарын төлеуден босатылмаған жауапкерден мемлекет кірісіне толық немесе талаптың қанағаттандырылған бөлігіне бара-бар мөлшерде өндіріліп алынады делінген.

 ҚР АІЖК-нің 145,146 баптарын басшылыққа алып,

 **БҰЙЫРАМЫН:**

 Борышкер – (1973 жылы туылған, Қызылорда қаласы, И.Журба көшесі 35 «А»үй32 пәтер ЖСН 730501404193) Ерманова Гульмира Нуртаевнадан мүлік салығы бойынша қарызы (БЖК 104102) 2130 (екі мың бір жүз отыз) теңге, өсімпұл 90 (тоқсан) теңге, жер салығы бойынша қарызы (БЖК 104302) 47 (қырық жеті) теңге, өсімпұлы 5 (бес) теңге барлығы 2272 (екі мың екі жүз жетпіс екі) теңге жергілікті бюджет пайдасына өндірілсін.

 Борышкер Ерманова Гульмира Нуртаевнадан 34 (отыз төрт) теңге мөлшерінде мемлекеттік баж мемлекет пайдасына өндірілсін.

 Бұйрықтың көшірмесі дереу борышкерге жолдансын.

 Борышкер сот бұйрығының көшірмесін алған күннен бастап он күн мерзімде байланыстың кез келген құралдарын пайдалана отырып, мәлімделген талапқа келіспеген қарсылығын осы қалалық сотқа жіберуге құқылы.

**Судья: Н.Ж. Төлеш**